**Ministru kabineta rīkojuma projekta**

**“Par naudas balvas piešķiršanu Mairim Briedim” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | 1. Nepieciešamība izteikt Ministru kabineta pateicību naudas izteiksmē, lai visaugstākajā izpildvaras līmenī novērtētu boksera Maira Brieža sasniegumu – ar izcīnīto Pasaules Boksa padomes (*World Boxing Council*) pasaules čempiona titulu un iegūto čempiona jostu pirmā smagā svara kategorijā, kā arī novērtētu šī sasnieguma ietekmi uz Latvijas pozitīvu starptautiskās atpazīstamības veicināšanu. 2. Ministru kabineta 2009.gada 22.decembra noteikumu Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus” 2. un 3.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2017.gada 1.aprīlī Latvijas bokseris Mairis Briedis Dortmundē (Vācijā) uzvarēja Vācijas pārstāvi Marko Huku (*Marco Huck*) un izcīnīja Pasaules Boksa padomes (*World Boxing Council*) pasaules čempiona titulu un čempiona jostu pirmā smagā svara kategorijā. Līdz šim vēl nevienam Latvijas sportistam profesionālajā boksā nebija izdevies kļūt par pasaules čempionu. Līdz šim kopš 1991.gada augstākie sasniegumi Latvijas bokseriem pieaugušo konkurencē ir bijuši Igora Šaplavska Vasaras Olimpiskajās spēlēs Barselonā izcīnītā piektā vieta, Dmitrija Šostaka izcīnītā trešā vieta 2009.gada pasaules čempionātā un Nikolaja Grišuņina izcīnītās trešās vietas Eiropas čempionātā (2008. un 2015.gadā). Pārstāvot Padomju Sociālistisko Republiku Savienību (PSRS), visaugstākos rezultātus sasniedza Latvijas bokseris Jurijs Vauļins, kurš 1987.gadā ieguva Pasaules kausu, kā arī kļuva par Eiropas čempionu.  Saskaņā ar Sporta likuma 14.panta pirmo daļu Latvijas sportistiem, viņu treneriem, sportistus apkalpojošajiem sporta darbiniekiem, tai skaitā sporta ārstiem, apkalpojošajam personālam un attiecīgajām sporta federācijām Ministru kabinets var piešķirt naudas balvas par izciliem sasniegumiem sportā. Ievērojot Sporta likuma 14.panta otrajā daļā noteikto deleģējumu, Ministru kabinets ir izdevis Ministru kabineta 2012.gada 3.janvāra noteikumus Nr.26 “Noteikumi par kārtību, kādā piešķiramas naudas balvas par izciliem sasniegumiem sportā, un naudas balvas apmēru” (turpmāk – Noteikumi). Saskaņā ar Noteikumu 3.punktu naudas balvas par izciliem sasniegumiem sportā piešķir par sasniegumiem, kas izcīnīti oficiālajās starptautiskajās klātienes sporta sacensībās, kuras ir iekļautas attiecīgās starptautiskās sporta federācijas sacensību kalendārā, ja minētā sporta federācija ir atzīta Starptautiskajā Olimpiskajā komitejā (IOC) vai Starptautiskajā Paralimpiskajā komitejā (IPC) vai ir Starptautisko sporta federāciju asociācijas (*SportAccord*) biedre. Minētais Noteikumu punkts (tā 3.2.apakšpunkts) kā vienu no sacensību veidiem (līmeņiem), par sasniegumiem kurās var tikt piešķirtas naudas balvas, paredz arī pasaules čempionātu.  Bokss ir viens no pirmajiem olimpiskajiem sporta veidiem – jau antīkajās grieķu olimpiādēs dūru cīņa jeb bokss bija viena no pamatdisciplīnām. Pēc II pasaules kara bokss kā sporta veids pasaules sabiedrībā tika vērtēts neviennozīmīgi, kas lielā mērā veicināja šī sporta veida pārvaldības struktūras sadrumstalotību visā pasaulē. Šobrīd paša sporta veida iekšienē nav iespējams definēt kuru sacensību uzvaras rezultātā sportists būtu uzskatāms par pasaules labāko bokseri jeb pasaules čempionu. Tiek uzskatīts, ka pasaulē ir piecas galvenās pasaules līmeņa pārvaldības organizācijas, kuras, ievērojot sporta autonomijas principus, izstrādā noteikumus un sportistu reitingus, kā arī ierobežojumu sportistu dalībai sacensībās. Lai gan Starptautiskā Boksa asociācija (*International Boxing Association* – AIBA), kuras biedru vidū ir arī Sporta likumā noteiktajā kārtībā Latvijā atzītā sporta federācija – biedrība “Latvijas Boksa federācija”, un tās pārvaldītais bokss ir atzīts no Starptautiskās Olimpiskās komitejas (IOC) un Starptautisko sporta federāciju asociācijas (*SportAccord*) puses un tieši saskaņā ar šiem boksa noteikumiem notiek arī boksa sacensības Vasaras Olimpiskajās spēlēs, arī šī starptautiskā sporta organizācija neaptver visus pasaules labākos bokserus un arī netiek uzskatīta par īsteni piederīgu profesionālajam boksam. Par pasaules prestižākajām profesionālā boksa sacensībām, kas rada lielu sabiedrības interesi pasaules līmenī, uzskatāmas Pasaules Boksa asociācijas (*World Boxing Association* – WBA), Pasaules Boksa padomes (*World Boxing Council* – WBC), Starptautiskās Boksa federācijas (*International Boxing Federation* – IBF) un Pasaules Boksa organizācijas (*World Boxing Organisation* – WBO) rīkotās boksa cīņas, tomēr neviena no šīm organizācijām nav atzīta Starptautiskajā Olimpiskajā komitejā (IOC) vai Starptautisko sporta federāciju asociācijā (*SportAccord*). Tādejādi, ievērojot šobrīd spēkā esošo Noteikumu redakciju, par M.Brieža izcīnīto Pasaules Boksa padomes (*World Boxing Council*) pasaules čempiona titulu un iegūto čempiona jostu pirmā smagā svara kategorijā naudas balva par izciliem sasniegumiem sportā nevar tikt piešķirta. Vienlaikus naudas balva kā par izcilu sasniegumu sportā var tikt piešķirta par AIBA rīkoto pasaules čempionātu boksā, lai gan tajā nepiedalās visi pasaules labākie bokseri (jo to aizliedz šo bokseru pārstāvēto profesionālo boksa starptautisko organizāciju sporta sacensību noteikumi). Šādā situācijā pie starptautiskās sporta veida pārvaldības struktūras sadrumstalotības cietējs ir sportists.  Par sporta nozari atbildīgās Izglītības un zinātnes ministrijas (turpmāk – IZM) ieskatā šādā situācijā, kura Latvijas sporta vēsturē ir unikāla, ir jārod atbilstošs risinājums, lai, neskatoties uz starptautisko boksa pārvaldības struktūras sadrumstalotību, ievērojot sportā pastāvošo godīgas spēles principu, visaugstākajā izpildvaras līmenī varētu novērtēt šo Latvijas boksa vēsturē izcilo M.Brieža sasniegumu un izteikt pateicību, piešķirot M.Briedim naudas balvu, vienlaikus neveicot Grozījumus Noteikumos, lai tos pielāgotu vienam konkrētam gadījumam. Atzīmējams, ka 2017.gada 5.aprīlī IZM saņēma Valsts policijas priekšnieka pienākumu izpildītāja, pulkveža Arta Velša ierosinājumu par M.Brieža (kurš vienlaikus ir arī Valsts policijas Galvenās kārtības policijas pārvaldes Speciālo objektu apsardzes pārvaldes Tehniskās apsardzes nodaļas inspektors ar kapteiņa dienesta pakāpi) apbalvošanu ar naudas balvu. Par priekšzīmīgu dienesta pienākumu izpildi, augstiem darba rezultātiem, izciliem sasniegumiem sportā, kā arī par Latvijas vārda pasaulē un Valsts policijas tēla savā valstī popularizēšanu un spodrināšanu, tiek lūgts apbalvot M.Briedi ar naudas balvu.    Saskaņā ar Ministru kabineta 2009.gada 22.decembra noteikumu Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus” 3.punktu budžeta programmā “Līdzekļi neparedzētiem gadījumiem” paredzētos līdzekļus piešķir valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai, to radīto zaudējumu kompensēšanai, citiem neparedzētiem gadījumiem un valstiski īpaši nozīmīgiem pasākumiem. Līdzekļu piešķiršanu valstiski īpaši nozīmīgiem pasākumiem paredz arī Likuma par budžetu un finanšu vadību 12.panta pirmā daļa. IZM ieskatā M.Brieža sasniegums, izcīnot Pasaules Boksa padomes (*World Boxing Council*) pasaules čempiona titulu un iegūstot čempiona jostu pirmā smagā svara kategorijā, kā arī, ņemot vērā šī sasnieguma ietekmi uz Latvijas pozitīvu starptautiskās atpazīstamības veicināšanu, būtu uzskatāms par valstiski īpaši nozīmīgu pasākumu. Tomēr to, vai šis sasniegums par tādu ir atzīstams, lēmumu var pieņemt tikai Ministru kabinets.  Attiecībā uz piešķiramās naudas balvas apmēru, lai ievērotu godīgas spēles un vienlīdzības principus, šajā gadījumā varētu tikt piemērots Noteikumu 11.3.apakšpunktā noteiktais naudas balvas par pieauguša sportista olimpiskajos individuālajos sporta veidos un disciplīnās piešķiramo naudas balvas apmēru – līdz 28 458 *euro*.  Ievērojot minēto, IZM ir izstrādājusi Ministru kabineta rīkojuma projektu “Par naudas balvas piešķiršanu Mairim Briedim”, kurš paredz uzdevumu Finanšu ministrijai no valsts budžeta programmas 02.00.00 “Līdzekļi neparedzētiem gadījumiem” piešķirt IZM 28 458 *euro* (tai skaitā 6 218 *euro* nodokļu samaksai), lai izmaksātu naudas balvu M.Briedim sakarā ar izcīnīto Pasaules Boksa padomes (*World Boxing Council*) pasaules čempiona titulu un iegūto čempiona jostu pirmā smagā svara kategorijā un šī sasnieguma ietekmi uz Latvijas pozitīvu starptautiskās atpazīstamības veicināšanu.  Ministru kabineta rīkojuma projektā atsevišķi ir norādīts maksājamā iedzīvotāju ienākuma nodokļa apmērs (likuma “Par iedzīvotāju ienākuma nodokli” 9.panta pirmās daļas 10.punkts), kas tiek ietverts ar naudas balvu apbalvojamai personai piešķiramajā naudas balvā. Tādejādi iedzīvotāju ienākuma nodokļa maksājums (23% no summas, kas pārsniedz 1423 *euro*) naudas balvas saņēmējam jāsedz pašam (no saņemtās naudas balvas). |
| 3. | Projekta izstrādē iesaistītās institūcijas | Ministru kabineta rīkojuma projektu izstrādāja IZM. Ministru kabineta rīkojuma projekta izstrādes laikā uzklausīts arī publiskajā telpā izteiktais sabiedrības viedoklis par M.Brieža sasnieguma nozīmīgumu un šī sasnieguma ietekmi uz Latvijas pozitīvu starptautiskās atpazīstamības veicināšanu. Ievērojot minēto, papildus pasākumi sabiedrības iesaistei nebija nepieciešami. |
| 4. | Cita informācija | Ministru kabineta rīkojuma projekts tiešā veidā attiecas uz budžeta un finanšu politiku. Pastarpināti Ministru kabineta rīkojuma projekts attiecas uz tūrisma, sporta un brīvā laika politiku (sporta politiku). |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | **0** | **28 458** | **0** | **0** | **0** |
| 2.1. valsts pamatbudžets | *0* | *28 458* | *0* | *0* | *0* |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | **0** | **- 28 458** | **0** | **0** | **0** |
| 3.1. valsts pamatbudžets | *0* | *- 28 458* | *0* | *0* | *0* |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | X | 28 458 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): | Nav. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Izdevumus sedz no valsts budžeta programmas 02.00.00 “Līdzekļi neparedzētiem gadījumiem” atbilstoši Ministru kabineta 2009.gada 22.decembra noteikumiem Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus”. | | | | |

*Anotācijas II, IV, V, VI un VII sadaļa – Ministru kabineta rīkojuma projekts šīs jomas neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

06.04.2017. 11:13

1469

Izglītības un zinātnes ministrijas

valsts sekretāra vietnieks –

Sporta departamenta direktors E.Severs

67047935, edgars.severs@izm.gov.lv